Bə́fada zamgbál yā bə́ ngábə́ bəgə́ tɔ́ŋ bə́yóm míńtómbá zamgbál bə́ wulugu árka Ǹtondôbə ósū, bə́ lɔ́ŋɔ̄ tɔ́ŋ ǹtíé ósə esámbá é wulugu, bəzómlɔ̂ bə́ tə̄lə̄ bɔ́ ósū, bəfɛdə esámbá bɔ̂ bə́ zaa bâtoŋ árka Ǹtondôbə á mvús, tɔ́ŋ dzɔɔ e nə hə ǹlɔ́ŋán. 14Ńdɔ̄ bə́ ngákilan tísɔn á nyɔ́l éyɔŋ dzyá ámōs bɛ̄ɛ, bə́ dúgán á ńkān étēde. Bə́ bɔ̄ɔ̄ fɔ̄ɔ̄ nālá á táŋ məlú mə́saman. 15Ámōs zamgbála, ńdɔ̄ bə́ ngákódō á sí ai ǹdib kídí bə́ kīlán tísɔn á nyɔ́l, biyɔŋ zamgbál, bə́ bɔɔ akyaí də́dā anə́ bísə̄ bivɔ́g. Hə ǹnyie anə́ ámǒs tē ńgɔ bə́ ngákilan tísɔn á nyɔ́l biyɔŋ zamgbál. 16Éyɔ̄ŋ zamgbála, ńdɔ bəfada bə́ ngálɔ́ŋ tɔ́ŋ, Yosué nyé ai ayɔŋ nâ: “Lɔ́ŋán ekígá bítá, amú Ńtondôbə a və́ yǎ bíā tísɔn á mɔ́. 17Byǎyi dzɔ mǎn tsam ai é byə́m bísə̄ yā étēde amú e nə ewógē Ńtondôbə, hə ǹnyie anə́ Rahab, miníngá ebamba etám ai é bod bə́sə̄ bə́ tɔ̄á ai nyé á ndá dzīē ḿbɔ̄ bâyi nyiŋ, amú á ngāsɔ́li bə́fə́b bə́ ńnǎm yā bī ngálóm. 18Ḿfág wáán, mǐ kálaga ai é byə́m byáwóge ai Ǹtondôbə, amú myǎyi dudu ólāndā á mīńkán mí Ísraɛ̂l, mǐ sɔ́ɔ́ fə ai amalá étēde. 19Sílíba ásə ai mvɔ́d ésə ai é byə́m bísə bí nə́ énūn ngə́ ékie bí nə́ mənduga amú byáwóge ai Ǹtondôbə, byâyi kə á ndá akúmá dzīē.” 20Ńdɔ fɔ́ɔ́ áyɔŋ á ńgalɔ́ŋ ékīgá bítá, tɔ́ŋ ē lɔ̄ŋɔ́. Á wóg áyɔŋ á ngáwóg anə́ tɔ́ŋ yálɔ́ŋ, ńdɔ fɔ́ɔ́ á ngálɔ́ŋ ékīgá bítá ńnén, m̀fim tísɔn hə á fén, hə á kum ! Ayɔŋ á ngabɛ́d fɔ̄ɔ̄ á tísɔn, mod ósə hə ósū wē, ńdɔ̄ bə́ ngánɔŋ tísɔn. Ńdɔ̄ bə́ ngáman ndáman é byə́m bísə̄ bí ngábə́ á tísɔn, tɔ fám, tɔ biníngá, tɔ miǹnǒm, bəyóm bə́ nyag, ai miǹtómbá, bǒzəle, bə́ mān byá saŋ ai fa bítá.